白石山
作者：林斗南
朝代：宋

paragraphs: 路迥縈紆行木杪，脚力窮時山更好。
苦吟轉覺嘉句慳，遠望方知衆山小。
登臨自昔知幾人，留題石暗蒼苔新。
吁嗟開闢歲時久，名字湮沒多無聞。
細觀天地無窮極，百歲浮生真一息。
少和靈運縱垂名，俯仰之間亦陳迹。
何如大人能達觀，古今等視猶晨昏。
朝菌靈芝皆死爾，彼有修短何足言。
往來盤薄何爲者，祇爲幽懷未渠舍。
憑闌一覽萬境空，轍迹何須遍天下。